**NOTĂ INFORMATIVĂ**

**la proiectul hotărîrii Guvernului ,,Cu privire la modificarea şi completarea unor hotărîri ale Guvernului”**

**Numele iniţiatorului şi a autorului, precum şi a participanţilor la elaborarea proiectului. Scopul şi obiectivele.**

Prezentul proiect de hotărîre a Guvernului a fost elaborat de către Cancelaria de Stat în vederea asigurării realizării prevederilor Art.II din Legea nr. 297 din 22 decembrie 2016 pentru modificarea şi completarea unor acte legislative şi a Legii pentru modificarea şi completarea unor acte legislative, adoptată de către Parlament la 14 iulie 2017, prin modificarea şi completarea unor hotărîri de Guvern (HG nr.201/2009, HG nr.331/2012 şi HG nr.710/2012).

Scopul proiectului nominalizat vizează sporirea spectrului motivaţional al funcţionarilor publici pentru obţinerea unor rezultate optime la nivel de subdiviziune/autoritate publică prin acordarea diferenţiată a plăţilor de stimulare.

**Expunerea problemelor abordate în proiect prin prisma cadrului normativ în vigoare, argumentarea necesităţii de reglementare, evidenţierea elementelor noi.**

Urmare a modificării şi completării cadrului normativ în vigoare, funcţionarii publici pot beneficia de alte plăţi de stimulare, acordate de către conducătorul autorităţii, din volumul alocațiilor planificate de 15% din fondul anual de salarizare, calculat în raport cu salariile de funcție prevăzute în schema de încadrare a autorității publice, precum și din economiile mijloacelor pentru retribuirea muncii alocate pe anul respectiv pe autoritate, disponibile după deducerea plăților de la subpct. 3) pct.8 al Hotărîrii Guvernului nr.331/2012, în condițiile calculării acestora.

Mecanismul de acordare a altor plăți de stimulare pentru funcționarii publici se va stabili prin act normativ cu caracter intern. Fapt, ce va asigura posibilitatea motivării corespunzător implicării şi realizărilor individuale, generînd rezultate pozitive pentru consolidarea unei echipe profesioniste şi formarea unui sistem eficient şi modern de administrare. În cazul, funcționarilor publici de conducere de nivel superior alte plăți de stimulare se vor achita conform metodei stabilite în anexa nr. 41 a HG nr.331/2012.

Alte plăți de stimulare nu se acordă funcționarilor publici care, pe parcursul perioadei de gestiune, au fost sancționați disciplinar.

Menţionăm că, norma legală sus evocată se extinde şi asupra personalului care efectuează deservirea tehnică și asigură funcționarea autorităţilor publice, fapt ce a determinat şi completarea Hotărîrii Guvernului nr.710/2012.

În context, se abrogă prevederile cu privire la sporul pentru intensitatea muncii.

Totodată, proiectul prevede oferirea posibilităţii funcţionarilor publici de participare în proiecte de dezvoltare în domeniul de competență în cadrul autorității în care este angajat, în contextul excluderii incompatibilităţii enunţate prin lege, conform Regulilor privind desfăşurarea muncii prin cumul a funcţionarului public, aprobate prin anexa nr.4 la Hotărîrea Guvernului nr.201/2009, în afara orelor de program.

**Fundamentarea economico-financiară**

Pentru implementarea proiectului de hotărîre menționat nu vor fi necesare mijloace financiare suplimentare.

**Consultarea publică a proiectului**

În scopul respectării prevederilor Legii nr. 239-XVI din 13 noiembrie 2008 privind transparenţa în procesul decizional, proiectul de lege va fi plasat pe pagina [www.particip.gov.md](http://www.particip.gov.md).

Proiectul se remite spre avizare Ministerului Muncii, Protecţiei Sociale şi Familiei, Ministerului Finanţelor, Ministerului Economiei şi Ministerului Justiţiei, precum şi se va prezenta Centrului Naţional Anticorupţie pentru a fi supus expertizei anticorupţie.

Propunerile relevante vor fi luate în consideraţie la etapa de definitivare a proiectului.

**Secretar general al Guvernului Lilia PALII**